**ระเบียบคณะกรรมการสิทธิมนุษยชนแห่งชาติ**

ว่าด้วยการตรวจสอบการละเมิดสิทธิมนุษยชนโดยวิธีการไต่สวนสาธารณะ

พ.ศ. ๒๕๖๖

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วย  
การตรวจสอบการละเมิดสิทธิมนุษยชนโดยวิธีการไต่สวนสาธารณะ

อาศัยอำนาจตามความในมาตรา ๕ วรรคสอง มาตรา ๒๗ (๕) มาตรา ๒๙ มาตรา ๓๓   
มาตรา ๓๔ วรรคสอง มาตรา ๓๕ วรรคสาม มาตรา ๓๙ (๗) มาตรา ๔๘ วรรคสอง และมาตรา ๔๙ (๙) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ   
พ.ศ. ๒๕๖๐ และข้อ ๓๒ ของระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน พ.ศ. ๒๕๖๑ และที่แก้ไขเพิ่มเติม คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วย  
การตรวจสอบการละเมิดสิทธิมนุษยชนโดยวิธีการไต่สวนสาธารณะ พ.ศ. ๒๕๖๖”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“เรื่องร้องเรียน” หมายความว่า เรื่องร้องเรียนตามระเบียบคณะกรรมการว่าด้วยหลักเกณฑ์  
และวิธีการในการตรวจสอบการละเมิดสิทธิมนุษยชน

“ผู้ร้อง” หมายความว่า ผู้ร้องตามระเบียบคณะกรรมการว่าด้วยหลักเกณฑ์และวิธีการ  
ในการตรวจสอบการละเมิดสิทธิมนุษยชน

“พนักงานเจ้าหน้าที่ผู้รับผิดชอบคำร้อง” หมายความว่า พนักงานเจ้าหน้าที่ผู้รับผิดชอบคำร้องตามระเบียบคณะกรรมการว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน

ข้อ ๔ ให้นำความในหมวด ๑ บททั่วไป ของระเบียบคณะกรรมการว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน มาใช้บังคับกับการดำเนินการตามระเบียบนี้โดยอนุโลม

ข้อ ๕ เมื่อคณะกรรมการเห็นสมควรหรือเมื่อพิจารณาตามระเบียบคณะกรรมการว่าด้วยหลักเกณฑ์และวิธีการในการตรวจสอบการละเมิดสิทธิมนุษยชนแล้วเห็นว่าเรื่องร้องเรียนใดมีความจำเป็นต้องได้ข้อมูลรอบด้านและดำเนินการเพื่อส่งเสริมและคุ้มครองสิทธิมนุษยชนอย่างเป็นระบบหรือป้องกันมิให้เกิดสถานการณ์อันมีผลกระทบต่อสิทธิมนุษยชนในวงกว้าง คณะกรรมการอาจมีมติให้รับเรื่องร้องเรียนที่มีลักษณะดังต่อไปนี้ไว้เป็นคำร้องเพื่อดำเนินการตรวจสอบการละเมิดสิทธิมนุษยชน  
โดยวิธีการไต่สวนสาธารณะ

(๑) กรณีที่เกี่ยวข้องกับกฎหมาย นโยบาย หรือกฎ ที่ก่อให้เกิดการละเมิดสิทธิมนุษยชน  
ที่มีผลกระทบต่อสิทธิมนุษยชนในวงกว้าง

(๒) กรณีที่เกี่ยวข้องกับประโยชน์ของประชาชนโดยส่วนรวม

(๓) กรณีเป็นการละเมิดสิทธิมนุษยชนอย่างร้ายแรง

(๔) กรณีที่มีผู้ร้องจำนวนมากร้องเรียนในประเด็นเดียวกัน

(๕) กรณีอื่นที่คณะกรรมการเห็นสมควร

มติของคณะกรรมการตามข้อนี้ให้เป็นที่สุด

ข้อ ๖ ให้สำนักงานแจ้งมติตามข้อ ๕ ให้ผู้ร้องทราบเป็นหนังสือภายในสิบห้าวันนับแต่วันที่คณะกรรมการมีมติดังกล่าว เว้นแต่ผู้ร้องมิได้แจ้งสถานที่อยู่ที่จะติดต่อได้

ข้อ ๗ เมื่อคณะกรรมการมีมติให้ตรวจสอบการละเมิดสิทธิมนุษยชนโดยวิธีการไต่สวนสาธารณะ ให้สำนักงานจัดทำขอบเขตการดำเนินการเพื่อขอความเห็นชอบจากคณะกรรมการ โดยอย่างน้อยต้องมีรายละเอียด ดังต่อไปนี้

(๑) ความเป็นมา

(๒) ประเด็นการตรวจสอบ

(๓) ข้อกฎหมายและหลักสิทธิมนุษยชนที่เกี่ยวข้อง

(๔) กลไกและวิธีดำเนินการ

(๕) เป้าหมายการดำเนินการ

(๖) ระยะเวลาดำเนินการ

(๗) งบประมาณ

(๘) พนักงานเจ้าหน้าที่ผู้รับผิดชอบคำร้องและเจ้าหน้าที่สำนักงานที่เกี่ยวข้อง

ข้อ ๘ เมื่อคณะกรรมการเห็นชอบขอบเขตการดำเนินการตามข้อ ๗ ให้สำนักงานเสนอรายชื่อบุคคลเพื่อแต่งตั้งเป็นคณะอนุกรรมการ ทั้งนี้ ตามระเบียบคณะกรรมการว่าด้วยหลักเกณฑ์และวิธีการแต่งตั้ง และการปฏิบัติหน้าที่ของคณะอนุกรรมการ

ข้อ ๙ ในการตรวจสอบการละเมิดสิทธิมนุษยชนโดยวิธีการไต่สวนสาธารณะเพื่อให้ได้มา  
ซึ่งข้อเท็จจริงให้ดำเนินการด้วยวิธีต่าง ๆ ดังต่อไปนี้

(๑) การแสวงหาข้อเท็จจริงจากบุคคลหรือหน่วยงานที่เกี่ยวข้อง

(๒) การรับฟังความเห็นจากพยานผู้เชี่ยวชาญหรือผู้ทรงคุณวุฒิ

(๓) การลงพื้นที่ตรวจสอบข้อเท็จจริง

(๔) การจัดประชุมสาธารณะหรือประชุมวิชาการ

(๕) การจ้างบุคคลหรือสถาบันรวบรวมข้อมูลหรือศึกษา

(๖) การอื่นใดเพื่อประโยชน์ในการตรวจสอบ

นอกจากการดำเนินการตามวรรคหนึ่ง ให้นำความในหมวด ๓ การตรวจสอบการละเมิด  
สิทธิมนุษยชน ของระเบียบคณะกรรมการว่าด้วยหลักเกณฑ์และวิธีการในการตรวจสอบการละเมิด  
สิทธิมนุษยชน มาใช้บังคับโดยอนุโลมเท่าที่ไม่ขัดหรือแย้งกับระเบียบนี้

ข้อ ๑๐ ในระหว่างการตรวจสอบการละเมิดสิทธิมนุษยชนโดยวิธีการไต่สวนสาธารณะ คณะอนุกรรมการหรือสำนักงานอาจขอความเห็นชอบต่อคณะกรรมการเพื่อพิจารณาเผยแพร่ความก้าวหน้าให้ประชาชนทราบเป็นระยะก็ได้ ทั้งนี้ ให้คำนึงถึงการคุ้มครองข้อมูลส่วนบุคคลด้วย

ข้อ ๑๑ ให้ดำเนินการตรวจสอบการละเมิดสิทธิมนุษยชนโดยวิธีการไต่สวนสาธารณะให้แล้ว   
เสร็จภายในหนึ่งปีนับแต่วันที่คณะกรรมการแต่งตั้งคณะอนุกรรมการตามข้อ ๘

ข้อ ๑๒ เมื่อได้ดำเนินการตรวจสอบการละเมิดสิทธิมนุษยชนโดยวิธีการไต่สวนสาธารณะเสร็จสิ้น ให้จัดทำรายงานเสนอคณะกรรมการภายในหกสิบวันนับแต่วันที่ตรวจสอบเสร็จสิ้น

รายงานผลการตรวจสอบอย่างน้อยต้องมีรายละเอียด ดังต่อไปนี้

(๑) ข้อเท็จจริงที่ได้จากการตรวจสอบ

(๒) ข้อกฎหมายและหลักสิทธิมนุษยชนที่เกี่ยวข้อง

(๓) ความเห็นพร้อมด้วยเหตุผลที่มีความเห็นดังกล่าว

(๔) ข้อเสนอแนะในการส่งเสริมและคุ้มครองสิทธิมนุษยชน

ให้สำนักงานจัดทำรายงานให้แล้วเสร็จภายในสามสิบวันนับแต่วันที่คณะกรรมการมีมติเห็นชอบรายงานในเรื่องนั้น

รายงานผลการตรวจสอบตามข้อนี้ ให้เป็นไปตามแบบที่คณะกรรมการกำหนด

มติของคณะกรรมการตามข้อนี้ให้เป็นที่สุด

ข้อ ๑๓ ให้สำนักงานแจ้งผลการตรวจสอบพร้อมด้วยรายงานไปยังผู้เกี่ยวข้อง ดังนี้

(๑) บุคคลหรือหน่วยงานที่เกี่ยวข้องตามข้อ ๑๒ วรรคสอง (๔)

(๒) ผู้ร้อง เว้นแต่ผู้ร้องมิได้แจ้งสถานที่อยู่ที่จะติดต่อได้

การแจ้งผลตามวรรคหนึ่ง ให้ทำเป็นหนังสือภายในสิบวันนับแต่วันที่ได้ดำเนินการตามข้อ ๑๒ วรรคสาม เสร็จสิ้น

ข้อ ๑๔ ให้ประธานกรรมการสิทธิมนุษยชนแห่งชาติรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้วินิจฉัยชี้ขาด   
คำวินิจฉัยของคณะกรรมการให้เป็นที่สุด

ประกาศ ณ วันที่ ๑๖ พฤศจิกายน พ.ศ. ๒๕๖๖

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๔๐/ตอนที่ ๖๗ ก/หน้า ๑/๓๐ พฤศจิกาย ๒๕๖๖ [↑](#footnote-ref-1)